  Майя Бывальцева Вылӥ технологиосъя эмъюрттэт сётыны Удмуртилэн коньдэтысьтыз та ар пумозь 50 миллион манет ватсалозы. Элькунысь клиникая но диагностикая центре вуылыкуз сыӵе пумкылъян кутӥз улосвыллэн тӧроез Александр Соловьёв, ивортэ элькун кивалтӥсьлэн пресс-службаез. Удмуртиысь кивалтэт но Россиысь тазалыкез утёнъя министерство куспын юнматэм тупанкылъя, улосвыл коньдэтысь со понна 53 миллион 100 сюрс манет висъязы, федерал казнаысь — 11 миллион 57 сюрс манет. «Валамон, тросгес кулэ вылэм. Пумиськонъёсмы дыръя тӥляд эмъюртысьтыды кивалтӥсьёс но со юанэз ӝутылӥзы», — вераз Удмуртилэн тӧроез. Александр Соловьёв Удмуртиысь тазалыкез утёнъя министерствоез озьы ик куриз кенешон дасяны. Отын эмъюртлэн но Эм утетъя улосвыл фондлэн кивалтӥсьёсыныз РКДЦ-ын вылӥ технологиосъя эмъюрттэт сётонлэсь быдӟалазэ будэтон сярысь вераськозы. Со понна луонлыкъёс вань: тӥрлык но, быгатӥсь ӧнерчиос но, сыӵе операциослы кулэяськон но. Клиникая но диагностикая элькун центрын инфарктэн адямиослы хирурги юрттэт сётон, валтӥсь эмчилэн Сергей Рящиковлэн верамезъя, таяз арын нырысетӥ паларын 10 поллы будӥз. Со инфарктлэсь кулон учыръёсты эмъюртын 30 процентлы кулэстыны луонлык сётӥз, нош Удмуртиын вирберган сӧзнэт висёнъёс сэрен улонысь кошкон учыръёсты — 7,8 процентлы. Оглом верано ке, вирберган сӧзнэт висёнъёс сэрен кулон учыръёс элькунын 2016-тӥ арын берло 24 аръёс ӵоже тужгес ӧжыт пусъемын — 100 сюрс улӥсьёслы 557,6 учыр (Россиын шорлыдын — 635,5: Приволжск федерал округъя — 642,7). Тегъёс: Мерлык Тазалык Ижкар Удмуртия Тазалыкезутёнъяминистерство АлександрСоловьёв тазалыкезутён  